
Τετάρτη, 16 Σεπτεμβρίου 2026

ΔΕΛΤΙΟ ΤΥΠΟΥ

Θάνατος γυναίκας στη Λευκάδα - Μηχανική βλάβη Φ/Γ –Ο/Γ πλοίου στο Ρέθυμνο – Συνέχεια ενημέρωσης αναφορικά με τον εντοπισμό και τη διάσωση 36 αλλοδαπών νοτιοανατολικά των Καλών Λιμένων – Ακυβερνησία Ι/Φ σκάφους στην Ίο – Τραυματισμός αλλοδαπής επιβάτιδας Ε/Γ-Ο/Γ-Τ/Χ πλοίου στη Μύκονο - Διακομιδές ασθενών

	Τις πρωινές ώρες σήμερα, ενημερώθηκε η Λιμενική Αρχή της Λευκάδας για την ανάσυρση μίας 66χρονης ημεδαπής χωρίς τις αισθήσεις της, από τη θαλάσσια περιοχή του Μύτικα Αιτωλοακαρνανίας. Η 66χρονη διακομίστηκε με ασθενοφόρο όχημα του ΕΚΑΒ στο Κέντρο Υγείας Μύτικα, όπου διαπιστώθηκε ο θάνατός της. Από το Λιμεναρχείο Λευκάδας που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Πατρών

*****

	Τις πρωινές ώρες σήμερα, ενημερώθηκε η Λιμενική Αρχή του Ρεθύμνου από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ. για μηχανική βλάβη στην κύρια μηχανή ενός φορτηγού-οχηματαγωγού (Φ/Γ–Ο/Γ) πλοίου σημαίας Κύπρου, ενώ έπλεε στη θαλάσσια περιοχή βόρεια του λιμένα Ρεθύμνου. Το Φ/Γ–Ο/Γ, το οποίο εκτελούσε προγραμματισμένο δρομολόγιο από το λιμάνι του Κερατσινίου προς το λιμάνι του Ρεθύμνου με 29 μέλη πληρώματος, 7 επιβάτες και 51 Φ/Γ οχήματα, προσέδεσε με ασφάλεια στο λιμάνι του Ρεθύμνου, με τη συνδρομή του ρυμουλκού (Ρ/Κ) «ΚΑΠΤΑΙΝ ΔΗΜΗΤΡΗΣ ΙΙΙ». Από το Λιμεναρχείο Ρεθύμνου, απαγορεύτηκε ο απόπλους του Φ/Γ–Ο/Γ μέχρι την αποκατάσταση της βλάβης και την προσκόμιση βεβαιωτικού διατήρησης κλάσης από τον νηογνώμονα που το παρακολουθεί.

*****

Συνέχεια ενημέρωσης:
	Αναφορικά με τον εντοπισμό και τη διάσωση 36 αλλοδαπών στη θαλάσσια περιοχή 33 ν.μ. νοτιοανατολικά των Καλών Λιμένων, τις πρωινές ώρες σήμερα, συνελήφθη ένας 16χρονος αλλοδαπός (υπήκοος Σουδάν), εξ’ αυτών, για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/23 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους ως ο διακινητής τους. Σύμφωνα με τους αλλοδαπούς εκκίνησαν τα ξημερώματα την 14.09.2026 από την περιοχή Τομπρούκ της Λιβύης, καταβάλλοντας χρηματικά ποσά από 2.000 έως 4.000 δολάρια ΗΠΑ, για τη μεταφορά τους στην Ελλάδα.

*****

	Τις μεσημβρινές ώρες σήμερα, ενημερώθηκε η Λιμενική Αρχή της Ίου για ακυβερνησία λόγω μηχανικής βλάβης, ενός ιστιοφόρου-αναψυχής (Ι/Φ-Α/Ψ) σκάφους, στη θαλάσσια περιοχή 2,5 ν.μ. νοτιοανατολικά της Ίου, με δύο αλλοδαπούς επιβαίνοντες (1 υπήκοος Καναδά και 1 Σερβίας). Στο σημείο έσπευσαν ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), καθώς και το αλιευτικό (Α/Κ) «ΑΝΤΖΕΛΑ» Ν.Ίου 1, προς παροχή συνδρομής. Το Ι/Φ-Α/Ψ κατέπλευσε με ασφάλεια στο λιμάνι της Ίου με τη συνδρομή του Α/Κ σκάφους, ενώ από το συμβάν δεν διαπιστώθηκε θαλάσσια ρύπανση. Από το Λιμεναρχείο Ίου, απαγορεύτηκε ο απόπλους του σκάφους μέχρι την αποκατάσταση της βλάβης και την προσκόμιση βεβαιωτικού αξιοπλοΐας από τον αρμόδιο νηογνώμονα.

******

	Τις μεσημβρινές ώρες σήμερα, ενημερώθηκε η Λιμενική Αρχή της Μυκόνου για τον τραυματισμό μίας 81χρονης αλλοδαπής (υπηκόου Αυστραλίας) επιβάτιδας επιβατηγού-οχηματαγωγού-ταχυπλόου (Ε/Γ-Ο/Γ-Τ/Χ) πλοίου, κατά τη διαδικασία επιβίβασης στο λιμάνι της Μυκόνου. Συγκεκριμένα, κατά τη μετάβασή της από το γκαράζ στο σαλόνι του πλοίου μέσω της κυλιόμενης κλίμακας, έπεσε και τραυματίστηκε στο δεξί χέρι και το μέτωπο. Στην 81χρονη, παρασχέθηκαν οι πρώτες βοήθειες από στελέχη Λ.Σ.-ΕΛ.ΑΚΤ., ενώ στη συνέχεια διακομίστηκε αρχικά στο Κέντρο Υγείας Μυκόνου και ακολούθως σε ιδιωτική κλινική για παροχή περαιτέρω ιατρικής περίθαλψης.

******

	Με μέριμνα του Κέντρου Επιχειρήσεων του Λιμενικού Σώματος-Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-76χρονου και 75χρονης, από το λιμάνι Αγνώντα της Σκοπέλου στο λιμάνι του Βόλου, με το Τ/Ρ – Α/Ψ «ΑΓΙΟΣ ΔΗΜΗΤΡΙΟΣ» Τ. Σκιάθου 190Α’,
-83χρονου, από τον όρμο Πεύκου Σκύρου στο λιμάνι της Κύμης, με το Ε/Γ-Τ/Ρ «ΚΥΜΟΘΟΗ» Ν.Ρ. 73,
-57χρονου, από το λιμάνι της Σκιάθου στο λιμάνι του Βόλου με το Ι/Δ-Α/Ψ «ΑΘΩΣ» Ν.Σ. 323

